

VLADA REPUBLIKE HRVATSKE

Zagreb, 1. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s realizacijom Projekta izgradnje višenamjenskog Kongresnog centra Dubrovnik |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_ 2019. godine donijela

Z A K LJ U Č A K

1. Vlada Republike Hrvatske podupire pokretanje aktivnosti u vezi s realizacijom Projekta izgradnje višenamjenskog Kongresnog centra Dubrovnik.

2. Zadužuje se Ministarstvo turizma da, u suradnji s Gradom Dubrovnikom i Dubrovačko-neretvanskom županijom, poduzme sve potrebne aktivnosti za utvrđivanje preduvjeta potrebnih za realizaciju Projekta iz točke 1. ovoga Zaključka.

Klasa:

Urbroj:

Zagreb,

Predsjednik

mr. sc. Andrej Plenković

O B R A Z L O Ž E N J E

Strategijom razvoja turizma Republike Hrvatske do 2020. godine. (Narodne novine, broj 55/13) prepoznata je važnost razvoja poslovnog turizma, pri čemu je identificirana i glavna prepreka u vidu nedostatka kongresne infrastrukture (kongresi centri). Slijedom navedenog, Strategijom je predviđena izgradnja nekoliko multifunkcionalnih kongresno-izložbenih centara (tzv. smart centri), a ujedno su prepoznate i moguće destinacije za isto, među kojima je i Dubrovnik.

U skladu s navedenim, i Dubrovačko-neretvanska županija je u svojim planovima razvoja, u prvom redu Prostornim planom, Strategijom razvoja turizma Dubrovačko-neretvanske županije 2012. - 2022. godine, Županijskom razvojnom strategijom 2016.-2020. godine, utvrdila da bi realizacija ovakvog projekta u iznimno značajnoj mjeri doprinijela pozicioniranju Dubrovnika i Dubrovačko-neretvanske županije na globalnom tržištu velikih kongresa i događanja iz segmenta MICE-a.

Navedenu činjenicu potvrdile su i dvije studije koje je Dubrovačko-neretvanska županija izradila - "Koncept razvoja višenamjenskog centra Dubrovnik - 2015" i "Tržišna i financijska studija predizvodljivosti za planirani višenamjenski kongresni centar Dubrovnik - 2017". Temeljem navedenih studija odabrana je lokacija za izgradnju ovoga centra na Babinom kuku u Dubrovniku, a što je definirano i važećom prostorno-planskom dokumentacijom. Studije su također potvrdile iznimnu važnost višenamjenskog kongresnog centra za jačanje turističkih kapaciteta šireg područja, a sve u svrhu produljenja turističke sezone, jačanja i izgradnje brenda Dubrovnika i Hrvatske kao kongresne destinacije.

S obzirom da je Projekt u inicijalnoj fazi, u ovom trenutku potrebno je prvenstveno utvrditi potrebne preduvjete za njegovu realizaciju.

Slijedom navedenog, predlaže se da Vlada Republike Hrvatske donese zaključak kojim će poduprijeti pokretanje aktivnosti u vezi s realizacijom Projekta izgradnje višenamjenskog Kongresnog centra Dubrovnik, te zadužiti Ministarstvo turizma da u suradnji s Gradom Dubrovnikom i Dubrovačko-neretvanskom županijom poduzme sve potrebne aktivnosti za utvrđivanje preduvjeta potrebnih za realizaciju navedenog Projekta.